S-723/2008

Mál þetta, sem dómtekið var fyrr í dag, var höfðað með ákæru ríkissaksóknara, dagsettri 3. júlí 2008, á hendur P-x-x W-x-x K-x-x, hollenskum ríksiborgara, Binnendraaierij 11, Amsterdam, Hollandi, „fyrir stórfellt brot gegn lögum um ávana- og fíkniefni, með því að hafa fimmtudaginn 29. maí 2008, staðið að ólögmætum innflutningi á 770,33 g af kókaíni ætluðu til söludreifingar í ágóðaskyni hér á landi. Ákærði flutti fíkniefnin til landsins, falin innvortis í líkama sínum, sem farþegi með flugi FI-503 frá Amsterdam.

Brot ákærða telst varða við 173. gr. a almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001.

Þess er krafist að ákærði verði dæmdur til refsingar. Þá er þess krafist að ofangreind 770,33 g af kókaíni, sem lögregla lagði hald á við rannsókn málsins, verði gerð upptæk samkvæmt 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um sölu og meðferð ávana- og fíkniefna nr. 233/2001, sbr. reglugerð nr. 848/2002“.

Ákærði hefur játað að hafa framið það brot sem honum er gefið að sök í ákæru og gerir ekki athugasemdir við atvikalýsingu í ákæru. Af hans hálfu er þess krafist að honum verði gerð vægasta refsing sem lög leyfa. Þá krefst verjandi hans hæfilegrar málsvarnarþóknunar auk þóknunar fyrir störf sín sem verjanda ákærða á rannsóknarstigi.

Málavextir eru þeir samkvæmt skýrslu tollgæslunnar á Suðurnesjum að fimmtudaginn 29. maí sl. þegar ákærði, sem komið hafði með flugi frá Amsterdam kl. 15:13, kom inn á grænt tollhlið hefði fíkniefnaleitarhundur gefið til kynna að fíkniefnalykt væri af ákærða. Farangur ákærða hefði verið gegnumlýstur og síðan hefði ákærði verið færður í leitarklefa til nánari skoðunar. Ekkert saknæmt hefði fundist, hvorki við leit í farangri né við líkamsleit. Hins vegar hefði kviknað grunur um að ákærði væri með fíkniefni innvortis og því hefði verið haft samband við rannsóknarlögreglumann embættisins sem tekið hefði við málinu.

Í skýrslu lögreglu kemur fram að lögregla hafi fengið málið til meðferðar kl. 16:05 sama dag. Þá kemur fram að strokur af höndum ákærða hafi gefið jákvæða svörun við kókaíni í jónaprófun og hafi ákærði verið handtekinn kl. 16:20. Hefði ákærði í fyrstu gefið munnlegt samþykki við röntgenskoðun en snúist hugur þegar hann var kominn á Heilbrigðisstofnun Suðurnesja og vildi þá ekki undirrita heimild til slíkrar skoðunar. Hann hefði þó rætt við lækni. Því næst hefði ákærði verið færður á lögreglustöðina í Keflavík og verið vistaður í opnum klefa undir eftirliti lögreglumanns. Kl. 03:00 hefði ákærði haft hægðir og í þeim skilað einu hylki með ætluðum fíkniefnum. Hann hefði þá sagst hafa gleypt fleiri hylki en vissi ekki hversu mörg þau væru.

Samkvæmt upplýsingaskýrslu lögreglu dagsettri 9. júní 2008 hafði ákærði þann dag skilað 42 pakkningum með ætluðum fíkniefnum. Er því jafnframt lýst að ákærða hafi allt til þess tíma verið illa við að fara í röntgenskoðun en að hann hefði þó undirgengist slíka skoðun þrisvar sinnum.

Í málinu liggja frammi þrjár matsgerðir dagsettar 23. júní sl. vegna rannsóknar rannsóknastofu Háskóla Íslands í lyfja- og eiturefnafræði á efnasýnum í málinu. Í fyrstu matsgerðinni kemur fram að efnasýni hafi verið ljóst duft og kögglar, 0,924 g að þyngd. Með blettagreiningu á þynnu, gasgreiningu á súlu, massagreiningu, vökvagreiningu á súlu og ýmsum efnaprófum hafi fundist að sýnið innihélt kókaín, koffein, hýdroxýsín og sykuralkóhól. Efnapróf hafi bent til þess að kókaínið væri að mestu á formi kókaínklóríðs. Styrkur kókaíns í sýninu hafi verið 68% sem samsvari 76% af kókaínklóríði.

Samkvæmt annarri matsgerðinni var sýnið ljósir kögglar, 1,169 g að þyngd. Með blettagreiningu á þynnu, gasgreiningu á súlu, massagreiningu, vökvagreiningu á súlu og ýmsum efnaprófum hafi fundist að sýnið innihélt kókaín, koffein, hýdroxýsín og sykuralkóhól. Efnapróf hafi bent til þess að kókaínið væri að mestu á formi kókaínklóríðs. Styrkur kókaíns í sýninu hafi verið 66% sem samsvari 74% af kókaínklóríði.

Í þriðju matsgerðinni segir að sýnið hafi verið ljóst duft, 0,998 g að þyngd. Með blettagreiningu á þynnu, gasgreiningu á súlu, massagreiningu, vökvagreiningu á súlu og ýmsum efnaprófum hafi fundist að sýnið innihélt kókaín, koffein, hýdroxýsín og sykuralkóhól. Efnapróf hafi bent til þess að kókaínið væri að mestu á formi kókaínklóríðs. Styrkur kókaíns í sýninu hafi verið 68% sem samsvari 76% af kókaínklóríði.

Ákærði hefur sætt gæsluvarðhaldi frá 30. maí sl. og var síðast þann 4. júlí sl. úrskurðaður í áframhaldandi gæsluvarðhald allt til 15. ágúst nk.

Verður nú rakinn framburður ákærða fyrir dóminum.

Ákærði hefur játað sök og staðfesti framburð sinn sem fram kemur tveimur framlögðum lögregluskýrslum. Hann kvað atvikalýsingu í ákæru rétta og gerði ekki athugasemdir við gögn málsins. Ákærði kvaðst sjá mjög eftir gjörðum sínum og upplýsti að hann ætti ungt barn heima í Hollandi.

Niðurstaða.

Í ákæru er ákærða gefið að sök stórfellt brot gegn lögum um ávana- og fíkniefni með því að hafa flutt hingað til lands 770,33 g af efni sem innihélt kókaín. Með afdráttarlausri játningu ákærða fyrir dómi, sem samrýmist framburði hans hjá lögreglu og öðrum gögnum málsins, telst sú háttsemi sem lýst er í ákæru sönnuð og er hún þar rétt færð til refsiákvæða.

Engar upplýsingar liggja fyrir um sakarferil ákærða. Við ákvörðun refsingar hans verður litið til almennra hættueiginleika kókaíns og þess að brot hans telst alvarlegt, sbr. 1., 3. og 7. tl. 1. mgr. 70. gr. almennra hegningarlaga nr. 19/1940. Dómstólar hafa því jafnan ákveðið þung refsiviðurlög vegna innflutnings á kókaíni. Hins vegar hefur ákærði játað brot sitt hreinskilnislega, bæði hjá lögreglu og hér fyrir dóminum en ljóst þykir að þáttur ákærða snýr einungis að því að bera efnin til landsins. Að þessu virtu verður refsing ákærða ákveðin 18 mánaða fangelsi en til frádráttar refsingunni dregst gæsluvarðhaldsvist hans frá 30. maí sl. til dómsuppsögudags með fullri dagatölu.

Með vísan til ákvæða 6. mgr. 5. gr. laga nr. 65/1974 eru gerð upptæk 770,33 g af kókaíni.

Ákærði greiði allan sakarkostnað málsins, 1.003.859 krónur, þar með talda málsvarnarþóknun og verjandaþóknun á rannsóknarstigi skipaðs verjanda síns, S-kk-ef A-kk-ef S-kk-ef hrl., sem telst hæfilega ákveðin samtals 341.628 krónur að meðtöldum virðisaukaskatti auk kostnaðar vegna aksturs að fjárhæð 17.200 krónur.

J-kk-nf K-x-x M-kk-nf, fulltrúi lögreglustjórans á Suðurnesjum, flutti málið af hálfu ákæruvaldsins.

A-kvk-nf E-kvk-nf héraðsdómari kveður upp dóm þennan.

Dómsorð:

Ákærði, P-x-x W-x-x K-x-x, sæti fangelsi í 18 mánuði. Frá refsingunni dregst gæsluvarðhaldsvist ákærða frá 30. maí sl.

Upptæk eru gerð 770,33 g af kókaíni.

Ákærði greiði allan sakarkostnað málsins, 1.003.859 krónur, þar með talda málsvarnarþóknun og verjandaþóknun á rannsóknarstigi skipaðs verjanda síns, S-kk-ef A-kk-ef S-kk-ef hrl., 341.628 krónur að meðtöldum virðisaukaskatti og 17.200 krónur vegna aksturskostnaðar.

A-kvk-nf E-kvk-nf